Кнежевина Моравска Србија је историографски назив за једну од најзначајнијих српских средњовековних држава, насталих непосредно након распада Српског царства (1371). Као посебна област, почела је да се формира већ током последњих година владавине цара Стефана Уроша (1355—1371). Након цареве смрти, кнез Лазар (1371—1389) је успео да се учврсти као земаљски господар у областима које су обухватале слив Мораве (Велике, Западне и Јужне). Лазарева кнежевина се временом проширила, а 1389. године се супротставила турском надирању, што је довело до Косовске битке у којој је погинуо и кнез Лазар. Његов син и наследник, кнез Стефан Лазаревић, успео је да консолидује државу, по цену прихватања врховне турске власти. После битке код Ангоре (1402), кнез Стефан је добио титулу деспота, чиме је његова кнежевина прерасла у Српску деспотовину. Током овог периода, у српском градитељству и архитектури развио се Моравски стил.